Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **podnesene protiv** **dužnosnice Nine Obuljen Koržinek, ministrice kulture,** na 38. sjednici održanoj 8. veljače 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Nine Obuljen Koržinek, ministrice kulture, neće se pokrenuti, obzirom da iz zaprimljene dokumentacije ne proizlazi da bi imenovanjem Gabrijele Krmpotić-Kos na funkciju vršiteljice dužnosti ravnatelja Hrvatskog muzeja turizma i potom imenovanjem na funkciju ravnatelja Hrvatskog muzeja turizma, počinila povredu odredbi ZSSI-a.**

Obrazloženje

U Povjerenstvu su dana 18. svibnja 2018.g. pod brojem 711-U-1618-P-183/18-01-3 te pod brojem 711-U-1620-P-183/18-02-3 zaprimljene neanonimne prijava mogućeg sukoba interesa podnesene protiv dužnosnice Nine Obuljen Koržinek, ministrice kulture, povodom kojih se vodi predmet P-183/18.

U navedenim prijavama se u bitnome navodi da je dana 17. svibnja 2017.g. objavljen javni natječaj za imenovanje ravnatelja/ice Hrvatskog muzeja turizma (u daljnjem tekstu: HMT) te da su na natječaj pristigle pravodobne i potpune prijave troje kandidata, koji su ispunjavali formalne natječajne uvjete, ali da dužnosnica Nina Obuljen Koržinek nije donijela odluku o imenovanju na funkciju ravnatelja HMT-a za naredno četverogodišnje razdoblje nekog od prijavljenih kandidata, već je najavila da će se raspisati novi natječaj, pri čemu je jednu od kandidatkinja, Gabrijelu Krmpotić-Kos, imenovala dana 5. srpnja 2017.g. vršiteljicom dužnosti ravnateljice HMT-a.

Podnositelj citira odredbu članka 42. Zakona o ustanovama („Narodne novine“ broj 76/93., 29/9.7, 47/99. i 35/08) koja propisuje da je Upravno vijeće ustanove dužno u roku određenom u natječaju obavijestiti svakog prijavljenog kandidata o izboru, dati mu pouku o njegovu pravu da pregleda natječajni materijal, da u roku od petnaest dana od dana primitka obavijesti može zahtijevati sudsku zaštitu kod nadležnog suda i ističe da u ovom slučaju Ministarstvo kulture nije provelo natječajni postupak do kraja i donijelo odluku kojom bi obrazložilo razloge zbog kojih ni jedna od prijavljenih kandidata nije izabran, već da je u obrazloženju rješenja o imenovanju vršiteljice dužnosti ravnateljice samo navedeno da nitko od prijavljenih kandidata na natječaj nije imenovan ravnateljem HMT-a.

Navodi i odredbu članka 16. Statuta HMT-a kojom je propisano da ravnatelja/icu HMT-a imenuje ministar kulture uz prethodno pribavljeno mišljenje gradonačelnika Grada Opatije te da je u medijima dana 10. srpnja 2017.g. objavljeno da se dužnosnik Ivo Dujmić, gradonačelnik Grada Opatije u razgovoru s dužnosnicom Ninom Obuljen Koržinek usuglasio s njezinim prijedlogom da se pruži prilika osobi s visokim referencama za funkciju ravnateljice HMT-a, ali samo kao vršiteljici dužnosti na razdoblje od godinu dana te da će se u narednih godinu dana vidjeti što navedena može ponuditi, dok će se dosadašnja vršiteljica dužnosti ravnateljice HMT-a Nataša Babić, koja je prema mišljenju dužnosnika Ive Dujmića za svoj rad zaslužila vrhunske ocjene, vratiti na poslove radnog mjesta koje je prethodno obavljala unutar HMT-a. U prijavi se navodi da se radi o političkom dogovoru o imenovanju vršiteljice dužnosti te da natječajna dokumentacija, predloženi programi rada i reference prijavljenih kandidata uopće nisu uzeti u razmatranje.

Podnositelj navodi da se vremensko ograničenje dopuštenosti obavljanja funkcije vršitelja dužnosti ne odnosi na konkretno imenovanog vršitelja dužnosti ravnatelja, u smislu da bi nakon godine dana bilo dopušteno vršiteljem dužnosti imenovati neku drugu osobu, već da iz odredbe članka 43. Zakona o ustanovama nedvosmisleno proizlazi ograničeno razdoblje tijekom kojeg ustanovom može upravljati čelnik u svojstvu vršitelja dužnosti ravnatelja. Također se navodi da je unaprijed bilo dogovoreno da će Gabrijela Krmpotić-Kos biti imenovana vršiteljicom dužnosti ravnateljice na godinu dana, što proizlazi iz činjenice da je novi natječaj za imenovanje ravnatelja/ice HMT-a objavljen tek 14. ožujka 2018.g. u „Narodnim novinama“ kao i da izjave Gabrijele Krmpotić-Kos dane u medijima dana 16. ožujka 2018.g. kada je izjavila da je natječaj raspisan sukladno Statutu HMT-a, odnosno tri mjeseca prije isteka godine dana do kada je imenovana na funkciju, i to u dogovoru s Gradom Opatijom i  Ministarstvom kulture, iako Statut HMT-a ne uređuje proceduru raspisivanja natječaja dok ustanovom upravlja vršitelj dužnosti ravnatelja, već je člankom 16. Statuta HMT-a propisano da se natječaj za imenovanje ravnatelja raspisuje najkasnije tri mjeseca prije isteka tekućeg mandata ravnatelja.

U prijavi se nadalje napominje da se vršitelj dužnosti ravnatelja ustanove ne imenuje na mandatno razdoblje, već samo kao privremeno rješenje do imenovanja novog ravnatelja te da odgovorno upravljanje javnom ustanovom nalaže da se što prije imenuje ravnatelj na temelju ponovljenog natječaja, ne čekajući istek krajnjeg roka na koji je imenovan vršitelj dužnosti. Navodi se da je navedenim imenovanjem dužnosnica Nina Obuljen Koržinek napustila praksu prethodnih ministara kulture da se vršiteljem dužnosti ravnatelja u ustanovama pod nadležnošću Ministarstva kulture imenuje netko iz redova zaposlenika ustanove, obzirom da imenovanje osobe koja nije zaposlenik ustanove predstavlja novo zapošljavanje na određeno vrijeme do najduže godinu dana, pa je za trošak bruto plaće vršiteljice dužnosti ravnateljice HMT-a bilo potrebno izdvojiti dodatna proračunska sredstva. Iznosi se da su u medijima prethodno objavljivane informacije o radu Gabrijele Krmpotić-Kos u drugim ustanovama (Koncertna direkcija Zagreb, Kulturno-informativni centar Zagreb) u pogledu pritužbi na njezin rad u istima, što dužnosnici nije moglo ostati nepoznato te se ističe da je Gabrijela Krmpotić-Kos poznanica dužnosnice Nine Obuljen Koržinek, jer su u isto vrijeme studirale na Muzičkoj akademiji u Zagrebu.

Prijavitelj navodi da je dužnosnica Nina Obuljen Koržinek kao obnašateljica visoke javne dužnosti obvezna pridržavati se etičkih načela u obnašanju javne dužnosti te služiti kao primjer časnog, poštenog, savjesnog i odgovornog postupanja, a imajući u vidu da je člankom 64. Zakona o ustanovama propisano da nadležna ministarstva obavljaju nadzor nad zakonitošću rada ustanova, to su Ministarstvo kulture i ministrica kao njegova čelnica pozvani, prije svih, na poštivanje zakona u svom djelokrugu. Poziva se na odredbu članka 77. Zakona o ustanovama koji nalaže izricanje novčane kazne ustanovi, ravnatelju ustanove i drugoj osobi ako pri izboru ili razrješenju ravnatelja ne postupe sukladno odredbama članka 38. do 44. toga Zakona. Predlaže se Povjerenstvu, zbog nepoštivanja zakonom propisane procedure za izbor čelnika javnih ustanova i onemogućavanja zaštite prava sudionika u natječajnom postupku, kršenja drugih odredbi Zakona o ustanovama, korištenja položaja s ciljem probitka povezane osobe i nesavjesnog postupanja u raspolaganju proračunskim sredstvima, protiv dužnosnice Nine Obuljen Koržinek, ministrice kulture, pokrenuti postupak za odlučivanje o sukobu interesa zbog povrede načela obnašanja javnih dužnosti iz članka 5. ZSSI-a, povrede odredbi članka 7. stavka 1. točaka c) i i) ZSSI-a. Podnositelj iznosi mišljenje kako se u ovom slučaju ne radi se o lakom kršenju odredbi ZSSI-a, pa se predlaže Povjerenstvu da vodeći računa o težini i posljedicama povrede odredbi, dužnosnici izrekne sankciju iz članka 42. stavka 1. točke 2. ZSSI-a, čime bi se ostvario i preventivni učinak na buduće pokušaje samovoljnog ponašanja dužnosnice.

Prijava sadrži poveznice na objavljene tekstove na pojedinim internetskim portalima u kojima se iznosi da je Gabrijela Krmpotić-Kos imenovana vršiteljicom dužnosti ravnateljice HMT-a te da su se dužnosnik Ivo Dujmić i dužnosnica Nina Obuljen Koržinek usuglasili da se ne donese odluka o imenovanju ravnatelja, nego odluka o imenovanju vršitelja dužnosti ravnatelja, a najduže do godinu dana.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a predsjednik i članovi Vlade Republike Hrvatske (potpredsjednici i ministri u Vladi Republike Hrvatske dužnosnici u smislu odredbi ZSSI-a, stoga je i dužnosnica Nina Obuljen Koržinek povodom obnašanja dužnosti ministrice kulture obvezna postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljenih neanonimnih prijava radi donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od Ministarstva kulture očitovanje i potrebnu dokumentaciju.

Na zahtjev Povjerenstva, Ministarstvo kulture očitovalo se dopisom, KLASA: 612-05/18-01/0159, URBROJ: 532-01/1-18-2 od 7. lipnja 2018.g. kojim se navodi da je gradonačelnik Grada Opatije, u ime Grada Opatije, kao suosnivača, raspisao natječaj za ravnatelja HMT-a, objavljen u „Narodnim novinama“ broj 47/17. od 17. svibnja 2017.g. te u dnevnim novinama „Novi list“. U zakonskom roku zaprimljene su tri prijave te je nakon razmatranja natječajne dokumentacije utvrđene da ispunjavaju formalno-pravne uvjete natječaja. Prema članku 10. Uredbe o osnivanju Hrvatskog muzeja turizma („Narodne novine“ broj 94/07. i 110/09.) ravnatelja HMT-a imenuje ministar kulture uz prethodno pribavljeno mišljenje gradonačelnika Grada Opatije te je gradonačelnik Grada Opatije dužnosnik Ivo Dujmić dostavio Ministarstvu kulture prethodno mišljenje, KLASA: 112-01/17-01/14, URBROJ: 2156/01-03/01-17-7 od 29. lipnja 2017.g. kojim je predložio da se ne izabere niti jedan kandidat čija prijava ispunjava uvjete natječaja te da se Gabrijelu Krmpotić-Kos imenuje vršiteljicom dužnosti ravnateljice HMT-a, ali najduže do godinu dana.

U očitovanju se ističe da temeljem razmatranja predloženih programa rada svih kandidata i navedenog prethodnog mišljenja ministrica kulture niti jednog od troje kandidata nije izabrala za obnašanje dužnosti ravnatelja HMT-a za naredno četverogodišnje razdoblje te da je dana 5. srpnja 2017.g imenovala Gabrijelu Krmpotić-Kos vršiteljicom dužnosti ravnateljice HMT-a, najduže na razdoblje do godine dana, sukladno članku 43. Zakona o ustanovama. Nadalje se iznosi da odredbama navedenog Zakona nije propisan postupak imenovanja vršitelja dužnosti ravnatelja odnosno nije propisano provođenje javnog natječaja za imenovanje ravnatelja te nisu postojale ni formalne zapreke da se vršiteljicu dužnosti imenuje netko od troje kandidata u natječajnom postupku.

Ministarstvo kulture iznosi da je HMT raspisao novi natječaj za imenovanje ravnatelja/ice HMT-a, objavljen u „Narodnim novinama“ broj 25/18. od 14. ožujka 2018.g. kao i u „Novom listu“ te su u zakonskom roku pristigle tri prijave. Po provedenom natječajnom postupku Gabrijela Krmpotić-Kos imenovana je na funkciju ravnateljice HMT-a s danom 1. lipnja 2018.g., na vrijeme od 4 godine. Navodi se da nije propisan rok čijim istekom se mora raspisati novi natječaj za imenovanje ravnatelja, ali da je bilo nužno da se natječaj provede unutar razdoblja u kojem je dopušteno obnašanje dužnosti vršitelja dužnosti ustanove, što je i učinjeno.

Očitovanju Ministarstva kulture prileži rješenje o imenovanju Gabrijele Krmpotić-Kos na funkciju ravnateljice HMT-a od 10. svibnja 2018.g. s danom 1. lipnja 2018.g., koje je u javnom natječaju koji je raspisao HMT, a sukladno prethodnom mišljenju gradonačelnika Grada Opatije te po izvršenom uvidu u natječajnu dokumentaciju i predloženi četverogodišnji program rada, donijela dužnosnica Nina Obuljen Koržinek. U obrazloženju rješenje se poziva na javni natječaj objavljen u „Narodnim novinama“ broj 25 od 14. ožujka 2018.g. te se ističe da se jedan od ukupno troje kandidata nije odazvao pozivu na intervju, čime je odustao od kandidature.

Očitovanju prileži i rješenje o imenovanju od 4. srpnja 2017.g. kojim je dužnosnica Nina Obuljen Koržinek, na temelju članka 43. Zakona o ustanovama, Gabrijelu Krmpotić-Kos imenovala na funkciju vršiteljice dužnosti ravnatelja HMT-a s danom 5. srpnja 2017.g., a najduže do godinu dana, obzirom da po raspisanom natječaju nitko od kandidata nije izabran. Navedeno rješenje u obrazloženju se poziva na javni natječaj objavljen u „Narodnim novinama“ broj 47 od 17. svibnja 2017.g., koji je raspisao gradonačelnik Grada Opatije. Isto rješenje doneseno je povodom dopisa gradonačelnika Grada Opatije od 29. lipnja 2017.g. kojim se obavještava ministrica kulture da su na javni natječaj zaprimljene tri pravodobne i uredne prijave i iznosi se mišljenje da se nakon uvida o dostavljenu dokumentaciju, održanog intervjua i provedenih konsultacija s predstavnicima Ministarstva kulture, Gabrijela Krmpotić-Kos imenuje na funkciju vršiteljice dužnosti ravnatelja HMT-a najduže do godine dana te se iznosi pretpostavka da će ministrica kulture o tome obavijestiti kandidate, jer je to učinila i prošli put. Očitovanju prileži natječajna dokumentacija troje kandidata za ravnatelja HMT-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 43. stavkom 1. Zakona o ustanovama propisano je da ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti, ako posebnim zakonom nije drugačije određeno. Stavkom 2. istog članka propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove ali najduže do godinu dana.

Prema članku 1. Uredbe o osnivanju Hrvatskog muzeja turizma Republika Hrvatska i Grad Opatija suosnivači su navedene muzejske ustanove, a prema članku 10. ravnatelja imenuje ministar kulture uz prethodno miš­ljenje gradonačelnika Grada Opatije na razdoblje od četiri godine.

Iz očitovanja Grada Opatije i prikupljene dokumentacije utvrđeno je da je u svibnju 2017.g. gradonačelnik Grada Opatije dužnosnik Ivo Dujmić raspisao javni natječaj za imenovanje ravnatelja HMT-a u kojem su zaprimljene prijave troje kandidata koji svi ispunjavaju formalne uvjete natječaja. Dužnosnik je potom uputio dopis ministrici kulture, dužnosnici Nini Obuljen Koržinek, kojom je po provedenom natječajnom postupku predložio da se Gabrijela Krmpotić-Kos imenuje za vršiteljicu dužnosti ravnateljice HMT-a, najduže do godinu dana, nakon čega je dužnosnica Nina Obuljen Koržinek navedenu imenovala na tu funkciju, obzirom da nije izabrala nikoga od troje prijavljenih kandidata i imenovala ga na funkciju ravnatelja HMT-a.

Nadalje, u ožujku 2018.g. HMT je raspisao novi javni natječaj za imenovanje ravnatelja HMT-a, odnosno četiri mjeseca prije isteka razdoblja u kojem Gabrijela Krmpotić-Kos može obavljati funkciju vršiteljice dužnosti ravnatelja na koju je imenovana u srpnju 2017g. te su ponovno zaprimljene prijave troje kandidata, pri čemu je jedan kandidat nedolaskom na usmeni razgovor s predstavnicima Grada Opatije odustao od prijave na natječaj. Ovoga puta gradonačelnik Grada Opatije je dao prethodno mišljenje da se Gabrijela Krmpotić-Kos imenuje za ravnateljicu HMT-a te je dužnosnica Nina Obuljen Koržinek donijela rješenje kojim se Gabrijela Krmpotić-Kos imenuje na tu funkciju.

Povjerenstvo nije ovlašteno ocjenjivati zakonitost postupka provedbe javnog natječaja za imenovanje ravnatelja javnih ustanova niti opravdanost odluke da se ne imenuje niti jedan od troje kandidata koji ispunjavaju uvjete natječaja odnosno zakonsku utemeljenost odluke da se jedan od tih kandidata imenuje na ograničeno vremensko razdoblje na funkciju vršitelja dužnosti, već je razmatralo postoje li povodom ovih imenovanja na strani dužnosnici okolnosti koje ukazuju na moguću povredu ZSSI-a.

Gabrijela Krmpotić-Kos imenovana je nakon provedenog javnog natječaja iz svibnja 2017.g. na funkciju vršiteljice dužnosti ravnatelja rješenjem dužnosnice Nine Obuljen Koržinek, i to nakon što za nju kao i za dvoje drugih kandidata gradonačelnik Grada Opatije nije dao mišljenje o njihovu imenovanju na funkciju ravnatelja ustanove, već je dao mišljenje da se Gabrijela Krmpotić-Kos imenuje za vršiteljicu dužnosti. Nakon provedenog javnog natječaja iz ožujka 2018.g., sukladno mišljenju gradonačelnika Grada Opatije, dužnosnica Nina Obuljen Koržinek rješenjem je imenovala navedenu na funkciju ravnateljice ustanove, pri čemu dužnosnica niti u jednom od dva slučaja nije donosila odluke o trenutku raspisivanja javnog natječaja.

Ne postoji poveznica između dužnosnice i imenovane ravnateljice koja bi ukazivala da se radi o interesnoj povezanosti među njima niti da bi dužnosnica bila pristana kada je donosila takve odluke. Naime, same po sebi iznesena okolnost da bi dužnosnica i ravnateljica ustanove u isto vrijeme pred više godina pohađale Muzičku akademiju u Zagrebu, a u odsustvu drugih elemenata, ne stvara među njima bilo kakvu razinu povezanosti iz koje bi proizlazilo da dužnosnica nije mogla biti nepristrana kada je sukladno mišljenju gradonačelnika Grada Opatije donosila navedena rješenja.

Stoga Povjerenstvo neće pokrenuti postupak za odlučivanje o sukobu interesa protiv dužnosnice Nine Obuljen Koržinek, ministrice kulture, obzirom da iz zaprimljene dokumentacije ne proizlazi da bi imenovanjem Gabrijele Krmpotić-Kos na funkciju vršiteljice dužnosti ravnatelja HMT-a u postupku provedbe javnog natječaja za imenovanje ravnatelja navedene ustanove, postupila suprotno načelima obnašanja javnih dužnosti iz članka 5. stavka 1. ZSSI-a niti da je počinila zabranjeno djelovanje dužnosnika iz članka 7. stavka 1. podstavka c) i i) ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Nina Obuljen Koržinek, elektronička dostava
2. Podnositelj prijave
3. Objava na internetskim stranica Povjerenstva
4. Pismohrana